Vantaanjoki
Vantaanjoen pisin sivujoki on Keravanjoki, joka yhtyy Vantaanjokeen Helsingin ja Vantaan rajalla. Muita huomattavia sivujokia ovat Luhtaanmäenjoki (ylempänä Nurmijärven alueella Lepsämän- ja Luhtajoet), Tuusulanjärvestä alkava Tuusulanjoki, Palojoki ja Kytäjoki, jonka latvavedet ovat osittain Lopen ja Vihdin alueilla.
Summanjoki
Summanjoki virtaa tasaisessa savikoille syntyneessä viljelymaisemassa tai rapakivikallioon muodostuneessa murroslaaksossa. Vesistö saa alkunsa Kouvolan Utin ja Luumäen Kaitjärven kylän väliseltä alueelta. Vesistön latvaosassa Saaramaanjärvi (65 m) laskee päähaaraan Kelkanjoen kautta. Joen yläjuoksun suurimpia järviä ovat Enäjärvi, Sanijärvi ja Saaramaanjärvi. Sippolanjoki yhtyy päähaaraan Kouvolan ja Haminan rajalla. Sippolanjoen varrella sijaitsee Kouvolan puolella Sippolan kirkonkylä. Joki laskee Haminan länsiosassa Suomenlahden Summanlahteen.